ใบความรู้
เรื่อง การขับร้องเพลงไทย
ความหมายของการขับร้อง
         การขับ  หมายถึง  การเปล่งเสียงสูง - ต่ำ  เป็นทำนองดำเนินไปตามบทเพลงหรือบทกวีนิพนธ์  เป็นการดำเนินอย่างลำนำ คือ  เปล่งเสียงของบทเพลงให้เป็นทำนอง  ถือบทแห่งถ้อยคำเป็นสำคัญ ความสั้นยาวของเสียงและจังหวะจึงไม่กำหนดให้แน่นอน  เช่น การแหล่  การขับกล่อม  การขับเสภา  การขับลำ  การขับซอและการแอ่ว เป็นต้น             

        การร้อง  หมายถึง  การเปล่งเสียงออกมาเป็นทำนองตามบทเพลง  มีจังหวะแน่นอน  ในวงการดนตรีไทยถือว่าส่วนสำคัญของการร้องเพลงคือ ทำนอง  ในบทร้องที่เป็นถ้อยคำจึงต้องปรับเข้าหาทำนอง ซึ่งจะเห็นได้จากการขับร้องเพลงไทยประเภทต่างๆ       

      การขับร้อง  หมายถึง การเปล่งเสียงที่มีทำนอง  มีจังหวะแน่นอนและมักมีบทร้องในการขับร้องนั้นๆ ด้วยการขับร้องเมื่อแยกทั้งสองออกจากกัน แต่ละคำก็มีความหมายต่างกัน   

ประเภทของการขับร้อง                   

 1. การขับร้องอิสระ
        การขับร้องอิสระ  เป็นการขับร้องโดยทั่วๆ ไปที่ไม่มีการบรรเลงดนตรีประกอบ  ผู้ขับร้องสามารถร้อง       ตามระดับเสียง ที่ตนถนัดหรือต้องการได้  โดยไม่ต้องคำนึงถึงเสียงของเครื่องดนตรี แต่ต้องร้องให้ระดับเสียงคงที่  อีก  ทั้งต้องระมัดระวังเนื้อร้อง  ทำนอง และจังหวะให้ถูกต้องเป็นไปตามแบบฉบับ  เช่น การขับร้องเพลงเขมรไทรโยค  หรือการฝึกหัดขับร้องในห้องเรียนผู้ร้องเพียงแต่ร้องให้ถูกต้องตามจังหวะเท่านั้น
2. การขับร้องประกอบดนตรี
       การขับร้องประกอบดนตรี  เป็นการขับร้องให้เข้ากับวงดนตรีไทยที่อาจจะเป็นวงปี่พาทย์ วงมโหรี 

วงเครื่องสาย หรือวงดนตรีไทยอื่นๆก็ได้  การเพลงประเภทนี้ผู้ขับร้องจะต้องดำเนิน ตามแนวทำนองเพลง ระดับเสียง  จังหวะ  และ รูปแบบของบทเพลงที่สอดคล้องและกลมกลืนกัน  ระหว่างเสียงร้องของนักร้องกับการบรรเลงของ นักดนตรี ซึ่งมีหลายลักษณะดังนี้      
3. การขับร้องประกอบการแสดง
        การขับร้องประกอบการแสดง  เป็นการขับร้องบรรยายเนื้อเรื่องประกอบท่าทางของผู้แสดงในการแสดงต่างๆ   อาทิ  โขน  ละคร  หุ่นกระบอก  ผู้ขับร้องจำเป็นต้องสอดแทรก อารมณ์ในการขับร้อง  ทั้งนี้เพื่อช่วยให้ผู้ฟังเกิดอารมณ์คล้อยตาม บทบาทของผู้แสดงแต่ละตัว                                                      

 4. การขับร้องหมู่
         การขับร้องหมู่  หมายถึง  การร้องเพลงพร้อมกันตั้งแต่ 2 คนขึ้นไป ซึ่งมีอยู่ 2 ลักษณะ  ดังนี้     

     4.1 การร้องทำนองเดียวกัน  เป็นการร้องเพลงที่มีเนื้อร้องและทำนองเดียวกัน  ผู้ร้องทุกคนต้องให้มีระดับเสียงเท่ากันเนื้อร้อง  ทำนองเพลงจะต้องถูกต้องแม่นยำและพร้อมกัน        
     4.2 การร้องประสานเสียง เป็นการร้องเพลงเพลงเดียวกันแต่ร้องคนละแนวหรือคนละทำนองตามที่ได้เรียบเรียงประสานไว้
 หลักการขับร้องเพลงไทย
   หลักการขับร้องเพลงไทยที่ผู้เรียนควรทราบ มีดังนี้
  1. ท่านั่ง  การนั่งมีทั้งการนั่งราบกับพื้นหรือการนั่งบนเก้าอี้  ผู้ขับร้องควรนั่งสำรวมทั้งท่าทางและการเคลื่อนไหวมือเท้า  ลำตัว  อริยบถอื่นๆ หันหน้าไปทางด้านหน้าของวงดนตรี  หรือด้านหน้าของผู้ชม            

  2. ท่ายืน  บางครั้งการขับร้องเพลงไทย อาจมีการยืน  ผู้ขับร้องควรยืนสำรวมท่าทางและการเคลื่อนไหวมือ  เท้า  และลำตัว                                                                                             

 3. ควบคุมระดับเสียงให้สอดคล้องกับ ระดับเสียงของเครื่องดนตรี 

4. ระบบการหายใจควรฝึกให้ถูกต้องว่าควรหายใจเข้า  ผ่อนลมหายใจช่วงใดของทำนองหรือบทร้อง                                         
5.ขับร้องให้ถูกต้องตามทำนองการเอื้อน จังหวะ ระดับเสียงที่ดำเนินตามความสั้น  ยาว  เบา  ดัง  เป็นต้น             

 6. การเปล่งเสียงในระดับเสียงสูง - ต่ำ ที่มีฝึกมาก่อน  อาจทำให้แนวการขับร้องคลาดเคลื่อนได้  จึงต้องควบคุมและระมัดระวัง                                                                               
 7. เปล่งถ้อยคำให้ถูกต้องชัดเจนตาม  ภาษาที่ขับร้องทั้งพยัญชนะ  สระ  คำควบกล้ำ                                       
 8. ต้องเข้าใจการแบ่งวรรคตอนของคำที่ปรากฎในบทเพลงเพราะหากแบ่งและแยกคำไม่ถูกต้อง อาจทำให้ ความหมายของบทร้องนั้นคลาดเคลื่อนไปจากความหมายเดิมได้            
 9. ควรศึกษาทำความเข้าใจเนื้อความ ของบทร้องก่อนว่า  บทร้องนั้นต้องการสื่อเนื้อความของงานใดหรือ        
จากวรรณคดีใด  เพื่อช่วยให้การร้องสามารถสอดแทรกอารมณ์ตาม บทเพลงนั้นได้อย่างถูกต้อง 

อวัยวะที่ใช้ในการออกเสียง
     กล่องเสียง เป็นอวัยวะที่อยู่บริเวณลำคอ  ตรงกลางนูนแหลม เรียกว่า " ลูกกระเดือก "             
ส่วนนี้จะเห็นได้ชัดในผู้ชาย  ห่อหุ้มด้วยแผ่นกระดุกอ่อนส่วนบนมีกระดูกอ่อนชิ้นหนึ่งพับเปิด - ปิด  เมื่อสูดลมหายใจเข้า - ออก  และปิดเมื่อมีการกลืนอาหารหรือน้ำ   

      หลอดคอ  เป็นส่วนครอบคลุมและผ่านของอากาศ  อาหาร  น้ำ  จากแนวหลังของช่องจมูกหลังเพดานอ่อน  
จากเพดานอ่อนถึงโคนลิ้น  และโคนลิ้นตอนบนถึงหลอดอาหาร โดยจะอยู่บริเวณส่วนล่างของลำคอ  หรืออยู่หลังกล่องเสียง  ใช้  เป็นทางผ่านของน้ำ  อาหาร  ส่วนนี้จะปิดเมื่อไม่มีน้ำและอาหารผ่าน
      ตำแหน่งเกิดเสียง   เสียงเกิดจากส่วนต่างๆ ของร่างการ เช่น ภายในปาก  ลำคอ  ทรวงอก  เป็นต้น  ที่สำคัญเสียงของคนเกิดจากการสั่นสะเทือนของสายเสียงในลำคอ  แต่เสียงที่เกิดขึ้นเป็นเพียงเสียงขั้นต้นเท่านั้น  จึงไม่มีความดังกังวานเพียงพอ ต้องอาศัยอวัยวะอื่นๆ ช่วยปรับแต่งให้เสียงดังกังวานและมีระดับเสียงต่ำ 
เสียงกลาง  เสียงสูง  บริเวณที่ช่วยขยายเสียงให้มีระดับของเสียงที่แตกต่างกัน ได้แก่
1. บริเวณลำคอและทรวงอก  ช่วยขยายเสียงระดับต่ำ                       
2. บริเวณลำคอและโพรงจมูก  ช่วยขยายเสียงระดับกลาง                  
3. บริเวณหน้าผากและโพรงกะโหลกศีรษะ  ช่วยขยายเสียงระดับสูง
การฝึกร้องเพลงไทย
         การฝึกร้องเพลงไทยประกอบด้วยขั้นตอนต่างๆ ดังนี้
1. การฝึกหายใจและออกเสียง  เป็นการฝึกเพื่อให้อวัยวะที่เกี่ยวกับระบบการหายใจ ใช้งานได้
อย่างคล่องแคล่วและมีประสิทธิภาพ ขั้นตอนการฝึกจะประกอบด้วยการสูดดมหายใจเข้าทาง         
ให้กักลมไว้ให้มากที่สุด  ค่อยๆ ระบายลมออก มาทางปากช้าๆ จนหมดแล้วจึงสูดลมเข้าไปใหม่        
การจะกักลมหายใจให้ได้มากและระบายลมออกมาอย่างสม่ำเสมอเป็นเวลานานนั้น ควรนั่ง               
หรือยืนตัวตรงศีรษะตั้งตรง  เมื่อฝึกการหายใจเข้าและกักลม  ไว้ได้มากแล้ว  ขั้นต่อไปให้ระบาย      
ลมออกช้าๆพร้อมกับออกเสียงมาด้วย  ให้เสียงต่อเนื่องอย่างสม่ำเสมอและยาวที่สุดเท่าที่จะทำได้    
เสียงที่ออกมาอาจใช้  เสียงเสียง เออ อา ลา การระบายลมพร้อมกับการออกเสียงนั้นควรเคาะจังหวะ
หรือนับไปด้วย
2. การฝึกออกสียงสูงต่ำ เป็นการฝึกเพื่อให้ออกเสียงชัดเจนตรงตามตัวโน๊ต ทำนองเพลงระดับและคุณภาพของเสียง  การฝึกออกเสียงควรใช้เสียงของเครื่องดนตรีประกอบการฝึก  ฝึกโดยการออกเสียงให้เท่ากับเสียงของเครื่องดนตรีที่เล่นหรือบรรเลง  คนตรีไทยควรใช้เสียงของระนาด  ฆ้องวง  หรือขลุ่ย  ดนตรีสากลควรใช้เสียงของเปียโน  อิเล็กโทน  หรือแอคคอร์เดียน           การฝึกออกเสียงนี้  ควรฝึกตั้งแต่เสียงยาวถึงเสียงสั้น  คือ  4  จังหวะ  3  จังหวะ  2  จังหวะและ  1  จังหวะ  นอกจากนี้ยังมีการฝึกร้องเพลงในลักษณะต่างๆ อีก  คือ                                                                   
      1. ฝึกการเอื้อนแบบต่างๆ  ( สำหรับเพลงไทย ) เช่น  ออกเสียง  อือ  เออ  เอย  เป็นต้น
      2. ฝึกร้องเพลงทีละวรรคหรือทีละบรรทัดโดยต้องฝึกร้องให้ถูกต้องทั้งคำร้องและ ทำนอง  แล้วจึงร้องต่อเนื่องจนจบเพลง                                                                                          
      3. ฝึกร้องทั้งเพลงโดยการร้องคลอไปกับเพลงที่เปิดจากวิทยุหรือเครื่องเล่นเทปเพื่อการลงจังหวะของเพลง                                                                                                               
ศัพท์สังคีตที่เกี่ยวกับการขับร้องเพลงไทย
           ศัพท์สังคีต  หมายถึง  ศัพท์เฉพาะที่ใช้ในวงการดนตรีไทย  เพื่อสื่อสารและสื่อความเข้าใจกัน
ศัพท์สังคีตที่เกี่ยวกับการขับร้องเพลงไทย มีดังนี้
1. ขับ  คือ  การเปล่งเสียงออกไปโดยถือถ้อยคำเป็นสำคัญ  ดำเนินเป็นแนว  มีอัตราความสั้นยาวไม่แน่นอน 
การให้ความสำคัญอยู่ที่ถ้อยคำของการขับ ดังนั้นแนวทำนองจึงต้องน้อมเข้าสู่ถ้อยคำที่ขับ เช่นการขับเสภา      
 2. ท่อน  คือ  สัดส่วนของบทเพลงใช้กับทำนองหรือบทร้องก็ได้ เพลงหนึ่งอาจมีท่อนเดียวหรือหลายท่อนก็ได้ เช่น  เพลงสาลิกามีท่อนเดียว เพลงนางนาคมี 2 ท่อน  เพลงแขกมอญบางขุนพรหมมี 3 ท่อน เพลงชมแสงจันทร์มี 4 ท่อน
3.ทำนองเพลง  คือ  แนวทำนองที่ประพันธ์ขึ้น  มีระดับเสียงสูง - ต่ำ  สั้น - ยาว  เบา - หนัก  สลับสอดคล้องกัน  มีประโยค  วรรคตอน  สัมผัสถูกต้องตามหลักเกณฑ์ของหลักวิชาดนตรีก่อให้เกิดความไพเราะ  โศกเศร้า สนุกสนานไปตามอารมณ์และจินตนาการของผู้ประพันธ์     
4. เพี้ยน  คือ  การร้องหรือบรรเลงเพลงที่ระดับเสียงไม่ตรงกับระดับเสียงที่ถูกต้องการคลาดเคลื่อนนี้แม้เพียงเล็กน้อย ก็เรียกว่า  " เพี้ยน " ทั้งสิ้น                           

5. อัตราชั้น  คือ  การกำหนดเรียกเพลงตามสัดส่วนโดยมีหน้าทับ  จังหวะและกลุ่มกลอนของทำนองเป็นแนวกำหนด อัตราชั้นในดนตรีไทยแบ่งออกเป็นอัตรา 3 ชั้น คืออัตรา 3 ชั้น  อัตรา 2 ชั้น  อัตราชั้นเดียวเช่น เพลง  เพลงราโค 3 ชั้น  เพลงนางนาค 2 ชั้น เพลงโสมส่องแสงชั้นเดียว    เป็นต้น    

6. เอื้อน  คือ  การเปล่งเสียงออกจากลำคอตามแนวของทำนองเพลง  เป็นเสียง  เออ  เอ่อ  เอย อือ  ฮือ ฯลฯ  
เพื่อเชื่อมคำร้องกับทำนองให้สัมพันธ์และมีความกลมกลืนกัน 
7. ตับ  คือ  เพลงหลายๆ เพลงที่นำมาร้องหรือบรรเลงติดต่อกัน  แบ่งได้ 2 ชนิด ดังนี้
    - ตับเพลง  คือ  เพลงที่นำมาขับร้องหรือบรรเลงนั้นจะต้องมีอัตราเดียวกัน  มีท่วงทำนองที่ผสมผสานกลมกลืนโดยไม่ต้องคำนึงถึงบทร้อง  จะเป็นเพลง 3 ชั้นทุกเพลงหรือเพลง 2 ชั้นทุกเพลง ก็ได้  เนื้อหาของเพลงอาจจะเป็นเรื่องเดียวกันหรือคนละเรื่องก็ได้  เช่น  ตับเพลงลมพัดชายเขา  เป็นต้น   
   - ตับเรื่อง  คือ  เพลงที่นำมาร้องหรือบรรเลงติดต่อกัน  ต้องมีบทร้องเป็นเรื่องเดียวกัน  ส่วนทำนอง
อาจต่างอัตราหรือประเภทก็ได้  เช่น ตับเรื่องนางลอย ตับเรื่องนาคบาศ  เป็นต้น 
  8. เถา  คือ  เพลงที่บรรเลงหรือขับร้องติดต่อกันโดยมีอัตราจังหวะลดหลั่นตามลำดับ จากสามชั้น สองชั้น และชั้นเดียว เช่น  เพลงราตรีประดับดาวเถา  เพลงแขกต่อยหม้อเถา  เป็นต้น                            

งานชิ้นที่ …3…                                                                                                               เลขที่........
แบบทดสอบหลังเรียน

วิชาดนตรีไทย 2 (ศ 30202)                เรื่อง การขับร้องเพลงไทย                  ชั้นมัธยมศึกษาปีที่ 4/2
คำชี้แจง ให้นักเรียนเลือกคำตอบที่ถูกต้องที่สุด ( ชื่อ..........................................นามสกุล...................................)
1. ความหมายของการขับร้องในข้อใดผิด
     ก.  การเปล่งเสียงร้องที่มีทำนอง
     ข.  มีจังหวะแน่นอน
     ค.  มักมีบทร้องนั้นๆ ด้วย
     ง.  ต้องมีดนตรีประกอบ
 2. ในวงการดนตรีไทย ถือว่าส่วนที่สำคัญในการร้องเพลง คืออะไร
     ก.  ทำนอง
     ข.  เนื้อร้อง
     ค.  จังหวะ
     ง.  ถูกทุกข้อ
3. การขับร้องเพลงไทย แบ่งออกเป็น 4 ประเภท ดังต่อไปนี้ ยกเว้นข้อใด 

     ก. การขับร้องอิสระ 

     ข. การขับร้องประกอบดนตรี 

     ค. การขับร้องประกอบดนตรี
     ง. การขับร้องประกอบจังหวะ
4. การขับร้องประกอบดนตรีมี 3 ลักษณะดังต่อไปนี้ ยกเว้นข้อใด 

     ก.  ร้องลำลอง
     ข.  ร้องประกอบ
     ค.  ร้องส่ง/รับ
     ง.  ร้องคลอ  

5. ข้อใดให้ความหมายของการขับร้องหมู่ ได้ถูกต้องที่สุด 

     ก. การร้องเพลงโดยมีดนตรีประกอบ 

     ข. การร้องเพลงตั้งแต่ 2 คนขึ้นไป 

     ค. การร้องเพลงโดยขับร้องพร้อมๆ กับดนตรี 

     ง. การขับร้องโดยไม่มีดนตรีประกอบ
6. ข้อใดให้ความหมายของคำว่า " ตับ " ได้ถูกต้องที่สุด 

     ก. การเปล่งเสียงขับร้องออกมาจากลำคอตามแนวของทำนองเพลง 

     ข. การร้องเพลงที่ระดับเสียงไม่ตรงกับเสียงที่ถูกต้อง 

     ค. เพลงที่นำมาร้องหรือบรรเลง ติดต่อกันโดยไม่ติดต่อกัน 

     ง. เพลงหลายๆ เพลงที่นำมาร้องหรือบรรเลงนั้น จะต้องมีอัตราเสียงเดียวกัน
7. กล่องเสียงเป็นอวัยวะที่อยู่บริเวณลำคอ ตรงกลางนูนแหลมเรียกว่าอะไร 

     ก. หลอดคอ 

     ข. ลูกกระเดือก 

     ค. เพดานอ่อน 

     ง.  ลิ้นปี่
8. ตำแหน่งเกิดของเสียงในข้อใด ช่วยขยายเสียงในระดับต่ำ 

     ก. บริเวณลำคอละทรวงอก 

     ข. บริเวณลำคอและโพรงจมูก 

     ค. บริเวณหน้าผากและโพรงกะโหลกศีรษะ 

     ง. บริเวณทรวงอกและกล่องเสียง
9. ในการขับร้องดนตรี ผู้ขับร้องควรทราบศัพท์สังคีต เป็นผลมาจากข้อใด 

     ก. เนื่องจากศัพท์สังคีตเป็นสิ่งที่กำหนดทำนองของการบรรเลงดนตรีไทย 

     ข. เนื่องจากศัพท์สังคีตเป็นศัพท์ที่ใช้เฉพาะในวงการดนตรีไทย
     ค. เนื่องจากศัพท์สังคีตเป็นการกำหนดเพลงตามสัดส่วน โดยมีหน้าทับและกลุ่มกลอนของทำนองเป็นตัวกำหนด
     ง.  ถูกทุกข้อที่กล่าวมา
10. นักเรียนเห็นด้วยกับคำที่กล่าวว่า " การร้องเพลงไทยเป็นเอกลักษณ์อย่างหนึ่งของไทย " หรือไม่ 

      ก. เห็นด้วย  เพราะเพลงไทยเป็นเพลงที่ทำรายได้ให้ประเทศมากที่สุด
      ข. เห็นด้วย  เพราะลักษณะเฉพาะของเพลงไทยเป็นสิ่งที่ไม่พบในการขับร้องเพลงของชาติอื่น
      ค. ไม่เห็นด้วย  เพราะการร้องเพลงไทยเป็นสิ่งที่ล้าหลังมาก
      ง. ไม่เห็นด้วย  เพราะเพลงไทยเป็นเพลงที่ควรปรับปรุงให้ทันสมัยยิ่งขึ้น
คะแนนที่ได้.................................คะแนน
ลงชื่อ...........................................ผู้ตรวจ
                                                                                           (.................................................)
                                                                                  วันที่.................................................

